Kostol svätého Jozefa robotníka (Nová Dubnica)

Kostol svätého Jozefa robotníka je moderný farský rímskokatolícky kostol v Novej Dubnici v okrese Ilava v Trenčianskom kraji. Kostol je súčasťou saleziánskeho centra a bol vybudovaný na prelome 20. a 21. storočia ako výsledok dlhoročného úsilia miestnych veriacich.

Kostol sa nachádza v južnej časti mesta, v obytnej štvrti Miklovky.

 História 
Výstavba katolíckeho kostola v Novej Dubnici bola dlhodobo ovplyvnená politickými a spoločenskými okolnosťami. V meste, ktoré bolo pôvodne budované ako „socialistické mesto“ s ateistickou ideológiou, nebolo v minulosti povolené budovanie sakrálnych stavieb. Napriek tomu sa miestni veriaci usilovali o zriadenie kostola už od roku 1968. Prvé iniciatívy však boli komunistickým režimom potlačené. Druhý neúspešný pokus sa datuje do roku 1985.

Až po Nežnej revolúcií v roku 1989 sa otvorila reálna možnosť výstavby kostola. V roku 1988 a 1989 prebehla petícia za jeho výstavbu, ktorú podpísalo vyše 1200 obyvateľov. Hoci komunistická moc petíciu zamietla, po páde režimu boli v Novej Dubnici založené kresťanské inštitúcie, vrátane Základnej školy a Gymnázia sv. Jána Bosca. V auguste 1991 bola zriadená farnosť Nová Dubnica a jej prvým správcom sa stal Jozef Dvorský. Slávnostná svätá omša, v rámci ktorej bola farnosť oficiálne vyhlásená, sa slúžila dňa 11. augusta 1991 v kine Panorex. Hlavným celebrantom bol otec prelát z Košece Jozef Polčin.

Základný kameň kostola bol posvätený pápežom Jánom Pavlom II. počas jeho návštevy Slovenska 22. apríla 1990. Výstavba sa začala v roku 1992 ako súčasť rozsiahleho saleziánskeho centra, ktoré malo slúžiť na pastoráciu mládeže, pričom malo zahŕňať kostol, oratórium, športový areál a farský úrad.

Prvé časti centra sa budovali svojpomocne zo zbierok veriacich a finančných darov zo Slovenska i zo zahraničia. V roku 1995 bolo dokončené oratórium, ktoré dočasne slúžilo ako kostol. Dnes miestnosť slúži ako divadelná sála oratória. Po jej dokončení ju posvätil J. Ch. kardinál Korec. Postupne sa realizovali ďalšie časti projektu. Výstavba Saleziánskeho centra sa ukončila v roku 2002. V tom istom roku 9. septembra sa začali prvé výkopové práce pre výstavbu kostola, ktorý bol dokončený v roku 2005.

Projekt kostola vypracovali architekti manželia Antalovci. Stavba bola realizovaná za podpory Pozemných stavieb Dubnica nad Váhom a neskôr Pozemných stavieb Púchov. Na interiérovom a umeleckom riešení sa pri výstavbe v roku 2004 a 2005 sa podieľal domáci umelec Jozef Vydrnák. Išlo o výtvarné návrhy výzdoby 12 veľkoformátových pieskovaných okien, 2 vitráží, oltárneho stola, Bohostánku, ambóny, mobiliáru, monumentálného balkóna i veľkoformátového oltárneho obrazu Sv. Jozefa robotníka.

Kostol bol slávnostne posvätený dňa 17. novembra 2005 nitrianskym diecéznym biskupom Mons. Thdr, Viliamom Judákom.

 Saleziánske centrum 
Kostol je súčasťou saleziánskeho komplexu, ktorý zahŕňa:
 Kostol sv. Jozefa robotníka
 Farský úrad s ubytovacími priestormi pre saleziánov
 Oratórium so záložnými priestormi herní, učební a knižníc
 Športový areál pre deti a mládež

 Dopravné spojenie 
 autobusová zástavka Nová Dubnica, námestie

 Referencie 

 Pozri aj 
 Kostol Nanebovzatia Panny Márie (Nová Dubnica)

 Zdroj 
 KVASNIČKA Marián PhDr., zost. Mesto Nová Dubnica (1957 - 2007). Nová Dubnica: Nová Dubnica, 2007. s. 188-200. ISBN 978-80-969780-2-1.

 Externé odkazy 
 Návrh interiéru v R-K kostole sv. Jozefa Robotníka v Novej Dubnici

Kategória:Kostoly v Novej Dubnici
Kategória:Rímskokatolícke kostoly na Slovensku
Kategória:Architektúra z 2005